**Lars Løberg** (født 1960) er en norsk diplomat, historiker og genealog (slektsforsker), som fra 2021 har vært ambassaderåd ved den norske ambassaden i Warszawa. Han var formann i Norsk Slektshistorisk Forening 1999–2007, og har særlig gjort seg kjent som middelaldergenealog.

Liv
---

Løberg vokste opp i Trysil og var elev ved Elverum videregående skole. Han begynte deretter å studere historie ved Universitetet i Oslo, samtidig som han var aktiv i Unge Høyre og ble valgt til formann i Hedmark Unge Høyre i 1982. Han tok hovedfag med en avhandling om skogbruket i Trysil på 1700-tallet: «En tidligkapitalistisk skogbruksrevolusjon: hovedtrekkene ved den økonomiske utviklingen i Trysil på 1700-tallet» (1986). Etter å ha vært assistent ved Norsk Lokalhistorisk Institutt ble Løberg opptatt ved Utenriksdepartementets aspirantkurs og ansatt som rådgiver i Utenriksdepartementet.. Han var stasjonert i tre år ved det norske generalkonsulatet i Minneapolis og fire år ved den norske ambassaden i Stockholm. Fra 2009 til 2013 var han ambassaderåd ved den norske OSSE-delegasjonen i Wien, før han vendte tilbake til Norge som seniorrådgiver ved Utenriksdepartementet. Fra 2021 har han vært ambassaderåd for politikk og økonomi ved den norske ambassaden i Warszawa i Polen.

Verk
----

Lars Løberg har vært interessert i slektsforskning (genealogi) siden han var barn, og utga sin første artikkel i *Norsk Slektshistorisk Tidsskrift* som 22-åring i 1982. Artikkelen «Fordelingen av Kalips-godset» handlet om et kjent problem i norsk genealogisk forskning, fordelingen av jordegodset etter kansleren Oluf Kalips, som levde på 1500-tallet. Han vendte tilbake til problemet med en ny artikkel skrevet sammen med Tor Weidling i 1989 og en artikkel om Arneberg- og Colbjørnsen-slektene i 1998. Løberg har utgitt en rekke artikler med emner innenfor norsk middelaldergenealogi og om norske adelsslekter. Han har for eksempel undersøkt odelsrettens funksjon i middelalderen med utgangspunkt i Bjarkøyætten på Giske, og han tok opp middelaldergenealogiens metodeproblemer i en artikkel om «Torstein Skjeldulvsson og hans nærmeste slekt» (2003). Løberg var medlem av forskernettverket «Adelsprosjektet», som arbeidet med å utforske norske adelsslekter. 1999–2007 var han formann i Norsk Slektshistorisk Forening.

Løberg har også skrevet artikler for *Genealogen*, *Slekt og Data*, *Tjukke Slekta* (Sør-Østerdal slektshistorielags tidsskrift), *Vestoppland Slektshistorielags Tidsskrift* og Romerike historielags årbok. I 1983 skrev han jubileumsberetningen til 100-årsjubileet i Hedmark Høyre, og i 1987 medvirket han til Trysil kommunes historie (*Trysil kommune 1837–1987*).

Utmerkelser
-----------

Etter å ha vært ved den norske ambassaden i Stockholm ble Løberg i 1998 utnevnt til ridder av den svenske Nordstjerneordenen. I 2017 ble han utnevnt til ridder av første klasse av Den Kongelige Norske Fortjenstorden for embetsfortjeneste.

Referanser
----------

1. ↑  «Historikeren Lars Løberg, som er en av våre dyktigste middelaldergenealoger», skriver Atle Steinar Langekiehl i *Namn og nemne*. 2016. s. 84.
2. ↑  «Hamar Dagblad». Hamar. 06.09.1982.
3. ↑  Salvesen (2001)
4. ↑  «Østlendingen». Elverum. 02.06.1998.
5. ↑  Norwegia w Polsce, «Ambassadens ansatte»
6. ↑  Salvesen (2001)
7. ↑  «Østlendingen». Elverum. 02.06.1998.
8. ↑  Det norske kongehus, 22.11.2017

Litteratur
----------

* Tore H. Vigerust, red. (2000). *En røst fra Østerdalene*. kane.benkestokk.teiste.forl. ISBN 8291870047.
* Christine Salvesen: «Hekseblod og prestegener», i «Dagsavisen». Oslo. 25.04.2001.

|  |  |
| --- | --- |
| Oppslagsverk/autoritetsdata | BIBSYS **·** VIAF **·** ISNI
 |